S-191/2017

Mál þetta, sem dómtekið var í dag, var höfðað með ákæru lögreglustjórans á höfuðborgarsvæðinu, dags. 21. mars 2017 á hendur:

„B-x-x, kt. 000000-0000,

[...]

I.

fyrir þjófnað, með því að hafa föstudaginn 25. nóvember 2016, brotist inn í bifreiðina VO-476 með því að brjóta rúðu farþegamegin, og stolið þaðan fatnaði og raftækjum að samtals áætluðu verðmæti kr. 442.800. (007-2016-69545)

Telst þetta varða við 244. gr. almennra hegningarlaga nr. 19/1940.

II.

Fyrir Nytjastuld, með því að hafa sunnudaginn 27. nóvember 2016, við Klapparstíg 29 í Reykjavík, tekið bifreiðina LI-525 ófrjálsri hendi og ekið henni af vettvangi í heimildarleysi. (007-2016-69885)

Telst þetta varða við 1. mgr. 259. gr. almennra hegningarlaga 19/1940.

III.

Fyrir þjófnað, með því að hafa sunnudaginn 27. nóvember 2016, brotist inn í bifreiðina IF-U94, með því að brjóta í henni rúðu, og stolið þaðan tveimur ferðatöskum sem innihéldu raftæki og skartgripi að óþekktu verðmæti. (007-2016-69886)

Telst þetta varða við 1. mgr. 244. gr. almennra hegningarlaga nr. 19/1940.

IV.

Fyrir þjófnað, með því að hafa fimmtudaginn 15. desember 2016, stolið hníf í versluninni Brynju að Laugavegi í Reykjavík. (007-2016-73882)

Telst þetta varða við 244. gr. almennra hegningarlaga nr. 19/1940.

V.

Fyrir þjófnað, með því að hafa laugardaginn 14. janúar 2017, brotist inn í geymslu í fjölbýlishúsi, með því að brjóta upp hurðina, og stolið þaðan veiðijakka að óþekktu verðmæti. (007-2017-2263)

Telst þetta varða við 244. gr. almennra hengingarlaga nr. 19/1940.

VI.

Fyrir eftirtalda þjófnaði fimmtudaginn 2. febrúar 2017:

1. Með því að hafa brotist inn í bifreiðina HR-D99, sem stóð mannlaus að Tunguseli í Reykjavík, með því að brjóta rúðu í bifreiðinni, og stolið þaðan ótilteknum fjölda nafnspjalda. (007-2017-5373)

2. Með því að hafa brotist inn í bifreiðina SU-970, sem stóð mannlaus að Hlíðarsmára 13 í Kópavogi og stolið þaðan blárri skíðaúlpu, tveimur Rayban gleraugum, Finocci jakka, startköpplum og vegabréfs. (007-2017-5381)

3. Með því að hafa brotist inn í bifreiðina BU-299, sem stóð mannlaus í Reykjavík, og stolið þaðan tveimur sjúkrakössum, Nokia bílahleðslutæki, tveimur settum af sexkönntum, peysu, hönskum, loftþrýstingsmælum, geisladiskum í hulstri og loðhúfu. (007-2017-5381)

Telst þetta varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.“

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði á að baki langan sakarferil sem nær aftur til ársins 1996. Hann hefur hlotið samtals 14 refsidóma, í flestum tilfellum vegna auðgunarbrota en einnig fyrir umferðarlagabrot, brot gegn lögum um ávana- og fíkniefni og vopnalagabrot. Frá árinu 2013 hefur hann hlotið fimm óskilorðsbundna fangelsisdóma, m.a. fyrir auðgunarbrot. Nú síðast var hann með dómi Héraðsdóms Reykjavíkur frá 21. desember 2016, dæmdur í níu mánaða óskilorðsbundið fangelsi fyrir þjófnað, brot gegn lögum um ávana- og fíkniefni, vopnalagabrot, umferðarlagabrot og líkamsárás.

Við ákvörðun refsingar er litið til greiðar játningar ákærða en á móti kemur að ákærði hefur nú verið sakfelldur fyrir ítrekuð auðgunarbrot, m.a. innbrot í bifreiðar og geymslu í íbúðarhúsi. Brotin eru framin á tímabilinu 25. nóvember 2016-2. febrúar 2017. Við ákvörðun refsingar litið til ítrekunaráhrifa 255. gr. almennra hegningarlaga, sbr. 71. gr. laganna. Þá er refsing ákærða ákveðin með hliðsjón af ákvæðum 77. og 78. gr. almennra hegningarlaga en brot ákærða samkvæmt I.-IV. lið ákæru voru framin áður en hann hlaut fyrrgreindan dóm frá 21. desember 2016.

Með hliðsjón af framangreindu þykir refsing ákærða hæfilega ákveðin sex mánaða fangelsi.

Með vísan til 1. mgr. 218. gr. laga nr. 88/2008 skal ákærði greiða allan sakarkostnað málsins, sem er málsvarnarlaun verjanda hans B-kk-ef E-kk-ef, hdl., eins og nánar greinir í dómsorði.

S-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærði, B-kk-nf B-kk-nf, sæti fangelsi í sex mánuði.

Ákærði greiði málsvarnarþóknun skipaðs verjanda síns, B-kk-ef E-kk-ef hdl., 84.320 krónur.

S-kvk-nf H-kvk-nf